Minstens ses moontlike kopers vir SA Express(Argieffoto: Facebook) Minstens ses voornemende kopers stel daarin belang om die lugdiens SA Express, wat tans onder voorlopige likwidasie is, by die staat te koop. Dit blyk uit ‘n voorlegging vanoggend aan die parlementêre staande komitee oor openbare rekeninge (Skoor) deur SA Express se likwidateurs. SA Express is ‘n lugdiens wat die kleiner sentra in Suid-Afrika bedien, en is sedert einde April onder voorlopige likwidasie. Die lugdiens se bates word geskat op tussen R103 miljoen en R120 miljoen. Kostes sluit in ongeveer R2,2 miljoen per maand vir kantore en vliegtuigloodse (skuur waarin vliegtuie gehou word), en ongeveer R22,5 miljoen per maand vir die huur van vliegtuie. Werknemers van SA Express het vanaf die einde van April geen salaris ontvang nie maar ontvang wel die sogenaamde Ters-toelaag van die Werkloosheidsversekeringsfonds (WVF). Die likwidateurs het as prioriteit gestel die inwin van geld wat aan SA Express verskuldig is, en om betaling van werknemers so gou moontlik te laat gebeur. Voorts moet verseker word dat sommige van SA Express se lisensies, wat net tot 31 Julie geldig is, nie verval nie.